Θέατρο Ηλυσίων Πεδίων

Το Θέατρο Ηλυσίων Πεδίων (γαλλικά: Théâtre des Champs-Élysées‎‎) είναι μέγαρο μουσικής στο Παρίσι. Βρίσκεται πλησίον της Λεωφόρου των Ηλυσίων Πεδίων, που οφείλει την ονομασία του. Η ομώνυμη κύρια αίθουσα του δύναται να φιλοξενήσει έως 1.905 άτομα, ενώ, άνωθεν αυτής, η μικρότερη Κομεντί και το Στούντιο Ηλυσίων Πεδίων μπορούν να φιλοξενήσουν 601 και 230 άτομα αντίστοιχα. Το θέατρο κατασκευάστηκε από το 1911 έως το 1913, έπειτα από παραγγελία του ιμπρεσάριου Γκαμπριέλ Αστρίκ, με την αρχιτεκτονική μελέτη των Ογκίστ και Γκιστάβ Περέ, που συμφωνούσε με το προϋπάρχον σχέδιο του Ανρί Βαν Ντε Βέλντε, αποτελώντας το πρώτο και χαρακτηριστικότερο δείγμα αρ ντεκό στην πόλη. Σε λιγότερο από δύο μήνες μετά τα εγκαίνιά του, στις 2 Απριλίου του 1913, φιλοξένησε την πρώτη παγκόσμια πρεμιέρα του μπαλέτου Η ιεροτελεστία της άνοιξης του Ίγκορ Στραβίνσκι σε παραγωγή των Ρωσικών Μπαλέτων του Σεργκέι Ντιαγκίλεφ, έργο που προξένησε μερικές από τις διασημότερες αναταραχές στην ιστορία της έντεχνης δυτικής μουσικής. Πλέον, το μέγαρο φιλοξενεί ετησίως τρεις παραστάσεις όπερας, κυρίως μπαρόκ ή έργα δωματίου, που ταιριάζουν καλύτερα στο μικρό μέγεθος της σκηνής και της ορχηστρικής κοιλότητας. Φιλοξενεί, επίσης, μια πολυποίκιλη συναυλιακή περίοδο. Είναι η έδρα της Εθνικής Ορχήστρας της Γαλλίας και της Ορχήστρας Λαμουρέ, ενώ λειτουργεί και ως γαλλική βάση για τη Φιλαρμονική Ορχήστρα της Βιέννης. Παραπομπές Εξωτερικοί σύνδεσμοι Επίσημος ιστότοπος (Γαλλικά) (Αγγλικά) Σελίδα στο Google Arts & Culture